17 U tla etsa’ng ha u hlahloba pelo ea hao ea tšoantšetso ’me u fumana hore ha e mamele keletso ea Jehova ka tsela eo e neng e lokela ho e mamela ka eona, le hore ka tsela e itseng ha ea “bolla”? Mohlomong u hlokometse hore u tšaba batho, u labalabela ho hlahella kapa ho phela hamonate, kapa mohlomong u sekametse hore u be motho ea manganga kapa ea itaolang. U tla be u se motho oa pele oa ho ba boemong boo. (Jer. 7:24; 11:8) Jeremia o ile a ngola hore Bajuda ba sa tšepahaleng ba mehleng ea hae ba ne ba e-na le “pelo e manganga le e tletseng borabele.” O ile a phaella ka ho re: “Ha sea ka sa re ka pelong ea sona: ‘Joale, a re tšabeng Jehova Molimo oa rōna, Ea fanang ka pula ea litloebelele le pula ea lehoetla.’” (Jer. 5:23, 24) Na seo ha se bontše hore ntho e ka re thusang hore re tlose ‘matlalo a lipelo tsa rōna’ ke ho loanela ho tšaba Jehova le ho mo ananela haholo? Ho tšaba Molimo ka tsela eo ho ka thusa e mong le e mong oa rōna hore a be le pelo e mamelang le e ikemiselitseng ho etsa seo Molimo a hlokang hore re se etse.